หลายคนที่คุ้นเคยกับย่านหลังสวน คงจะคุ้นเคยกับชื่อของ wine bridge ร้าน beer bridge ก็เป็นร้านในเครือเดียวกันค่ะ beer bridge จะอยู่ชั้นล่างด้านติดถนนของ The Portico ซอยหลังสวน ก่อนถึงสตาร์บัคหลังสวน

ฟังชื่อเหมือนจะเป็นร้านเน้นขายเหล้ากับแกล้มแนวดาร์คๆ เสียงดังๆ แต่ beer bridge เป็นร้านที่ให้บรรยากาศแบบสบายๆ ไม่มืดและไม่เสียงดัง เหมาะกับทั้งมากับเพื่อนฝูงและครอบครัว

แน่นอนว่าที่ร้านนี้เด่นเรื่องเบียร์ มีเบียร์นำเข้าหลากหลายยี่ห้อ แต่จะเป็นยี่ห้อที่ไม่ค่อยเห็นในร้านอื่นๆ จะมีเบียร์จากอเมริการซะเยอะ ซึ่งจะเป็น craft beer มีเบียร์จากเดนมาร์ก สเปนและอื่นๆ มีไซเดอร์จากอังกฤษและของบ้านเราให้เลือกหลากหลาย 

นอกจากนั้นที่นี่มี Asahi super cold! เป็นเบียร์สดที่เสริฟโดยใช้เครื่องทำความเย็นสูงสุด -4 องศา เสริฟมาในแก้วที่แช่เย็น ออกมาก็จะได้วุ้นนิดๆ ของ Heineken ก็มีหัวกดเย็นเช่นเดียวกัน แต่เรียกว่า Extra Cold ซึ่งจะเสริฟที่อุณภูมิ 0 องศา เค้าว่ากันว่าจะทำให้ได้รสชาติเบียร์ดียิ่งขึ้น (ส่วนตัวไม่ชอบ Heineken เลยไม่ได้ลองค่ะ)

ใครไม่ใช่คอเบียร์แต่อยากลองอะไรใหม่ๆ ที่นี่มี beertender ที่เป็นผู้เชี่ยวชาญเรื่องเบียร์ สามารถให้คำแนะนำได้ ส่วนเครื่องดิ่มอื่นๆ คอกเทล หรือไวน์ก็มีตามปรกติค่ะ จากที่ได้ลอง ส่วนตัวชอบ chainbreaker white IPA จากอเมริกามากที่สุดจากที่ลองไป 4-5 ยี่ห้อ เพราะไม่เบาไม่หนักเกินไป มีกลิ่นหอมๆ ดื่มง่าย ซึ่งที่ร้านมีทั้งแบบขวดและแบบ draft ค่ะ

วันนี้เริ่มจาก set tapas ซึ่งประกอบไปด้วย 
- กุ้งผัดใบโหระพาน้ำมันกระเทียม (280 บาท) 
- ทูน่าดิบคลุกน้ำส้มสายชูกับไข่แดงออร์แกนิค (200 บาท)
จานนี้เลิฟมากค่ะ ปลาทูน่าสดๆ เข้ากันได้ดีกับน้ำส้มสายชูออกเปรี้ยวๆ ตัดกับความหวานของปลาได้ดี ยิ่งคลุกกับไข่แดงสดยิ่งดีงามค่ะ

- ไข่ออนเซนกับ ragout จากเนื้อแกะ เนื้อวัวและเนื้อหมู (130 บาท)
อันนี้ก็ใช้ไข่ออร์แกนิคเช่นกัน รสชาติเข้มข้นของ ragout เนื้อเข้ากันได้ดีกับไข่

- ขนมปังหน้า chorizio (90 บาท)
จานนี้คิดว่าถ้าไม่ทอดตัวไส้กรอกจนกรอบ น่าจะดีกว่านี้ แต่ขนมปังอร่อยมากค่ะ

- ปลากระพงแดงญี่ปุ่นราดน้ำซอส (170 บาท)
อันนี้หน้าตาฝรั่งมาก แต่พอชิมไปจะมีรสเผ็ดๆ ไม่เลี่ยน ปลากับมันฝรั่งและซอสอร่อยทั้งหมดค่ะ

- ลูกชิ้นเนื้อแกะในซอส sofrito (120 บาท)
จานนี้คนไม่ทานแกะคงจะไม่ชอบ เพราะรสชาติเป็นแก๊ะแกะค่ะ แต่ถ้าจิ้มซอสเข้าไปก็จะลดกลิ่นแกะไปได้หน่อย ทานง่ายขึ้น

- หัวใจไก่ยัดไส้กรอกเสปนกับกระเทียม (130 บาท)
ปรกติแล้วไม่ทานเครื่องใน แต่ก็ลองชิมดู ทั้ง texture และกลิ่นไม่มีความคาว อาจจะเป็นเพราะรสชาติของ chorizo กับกระเทียมที่ช่วยดับกลิ่น

จริงๆ ทาน tapas แค่นี้ก็อิ่มได้ แต่สายแข็งอย่างเราๆ ไม่จบแค่นี้ มาต่อกันด้วยอาหารจานหลัก ซึ่งขอเลือกมารีวิวดังนี้ (เนื่องจากความชอบมากส่วนตัว)

- fried chicken burger
เบอร์เกอร์ที่เป็นเมนูแนะนำของที่ร้าน ใช้เนื้อสะโพกไก่มาทอดจนกรอบนอกนุ่มใน ประกบด้วยขนมปัง sourdough ที่เอาไปย่างก่อน ราดด้วยซอสเกรวี่ ทานกับผักและพริกดองแก้เลี่ยน มันอร่อยมากจริงๆ ค่ะ ทั้งไก่ทั้งขนมปัง และที่สำคัญชิ้นใหญ่มากกก

- orechiette ผัดเห็ดทรัฟเฟิลกับพาเมซานชีส
สำหรับคนรักแป้งอย่างเรา เจอจานนี้เข้าไปปลื้มมากบอกเลย พาสต้าสุกได้ที่กำลังดี แค่ยกขึ้นมาก็ได้กลิ่นหอมของทรัฟเฟิล ส่วนรสชาติก็กลมกล่อมค่ะ ไม่รู้สึกเลี่ยน ทานแล้วอยากทานต่อไปเรื่อยๆ

- เบอร์เกอร์เนื้อ
ทั้งขนมปังและตัวเบอร์เกอร์ และมันฝรั่งทอดที่เสริฟมาเป็นเครื่องเคียง อร่อยมากๆ ไม่มันไม่เลี่ยนเนื้อเบอร์เกอร์แน่นกำลังดี ไม่แข็งไม่เละเกินไป มีซอสมาให้สามแบบเป็นซอสมะเขือเทศ มายองเนส และตรงกลางเป็นซอสพริกที่คิดว่าทำเอง แก้เลี่ยนได้ดีค่ะ

สำหรับคนรัก carb มาร้านนี้ไม่ผิดหวัง เพราะพาสต้า ขนมปังเบอร์เกอร์ ขนมปัง sourdough และอื่นๆ ที่เป็นแป้งของร้านนี้อร่อยหมดเลยค่ะ กินแบบไม่กลัวอ้วนเลยทีเดียว ที่สำคัญขนาดของอาหารค่อนข้างเหมาะสมกับราคา โดยเฉพาะอาหารจานหลัก จานเดียวอยู่ท้องแน่ๆ ค่ะ ถ้าไม่ดื่มเบียร์ก็น่าจะตกคนละ 400-500 ขึ้นอยู่กับอาหารที่สั่ง แต่ถ้าดื่มด้วยก็ 500+ ต่อคนค่ะ